**N Á R O D N Á R A D A  S L O V E N S K E J R E P U B L I K Y**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

### **III. volebné obdobie**

## Číslo: /2006

Návrh

**Zákon**

**z……………….2006**

**ktorým sa dopĺňa zákon č. 346/2005 Z. z. o  štátnej službe**

**profesionálnych vojakov ozbrojených síl Slovenskej republiky**

**a o zmene a doplnení niektorých zákonov**

 Národná rada Slovenskej republiky sa uzniesla na tomto zákone:

Čl. I

 Zákon č. 346/2005 Z. z. o  štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov sa dopĺňa takto:

 V § 20 ods. 4 sa za slová „Slovenskej republiky“ dopĺňajú slová “alebo je prokurátorom alebo sudcom,“.

Čl. II

 Tento zákon nadobúda účinnosť dňom vyhlásenia.

**D ô v o d o v á s p r á v a**

 Poslanecký návrh novely zákona č. 346/2005 Z. z. o  štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov sa predkladá v záujme zabezpečenia činnosti vojenských prokuratúr a vojenských súdov. Prijatím návrhu zákona sa doplní okruh osôb uvedených v § 20 ods. 4 (príslušníci ozbrojených zborov, ozbrojených bezpečnostných zborov, alebo Národného bezpečnostného úradu SR), ktoré vykonali základnú vojenskú službu a ktoré môžu byť prijaté do dočasnej štátnej služby bez vykonania prípravnej štátnej služby o prokurátorov a sudcov prokuratúr a súdov Slovenskej republiky. Takéto doplnenie zákona je v súlade s potrebami vojenských prokuratúr a vojenských súdov, pričom sa spravidla bude týkať „civilných“ prokurátorov a sudcov, ktorí absolvovali povinnú vojenskú službu podľa predchádzajúcich predpisov práve na vojenských prokuratúrach a vojenských súdoch.

 Ak by nedošlo k takémuto doplneniu, resp. zmene zákona, „civilný“ prokurátor alebo sudca by sa mohol stať prokurátorom alebo sudcom na vojenskej prokuratúre alebo vojenskom súde len po absolvovaní základného vojenského výcviku a dôstojníckeho kurzu podľa tohoto zákona (v trvaní približne viac ako 6 mesiacov), hoci aj jedno aj druhé absolvovali už podľa predchádzajúcich predpisov. Výkon „civilnej“ funkcie prokurátora alebo sudcu by im pritom absolvovanie týchto kurzov neumožňoval.

 Pre zabezpečenie riadnej činnosti vojenských prokuratúr a vojenských súdov je potrebné aby v určitom prechodnom období bolo možné dopĺňať počty prokurátorov a sudcov vojenských prokuratúr aj takýmto spôsobom.

 Návrh zákona nebude mať dopad na štátny rozpočet, ani na rozpočet obcí a vyšších územných celkov. Návrh zákona si nevyžiada zvýšené nároky na pracovné miesta a nebude mať vplyv na životné prostredie.

 Návrh zákona je v súlade s Ústavou Slovenskej republiky, medzinárodnými zmluvami a medzinárodnými záväzkami, ktorými je Slovenská republika viazaná

 **Osobitná časť**

#### K Čl. I

Vzhľadom na postavenie a úlohy, ktoré plní vojenská prokuratúra a vojenské súdy sa navrhovanou úpravou zodpovedajúcim spôsobom upravuje zabezpečenie riadnej činnosti vojenských prokuratúr a vojenských súdov v určitom prechodnom období.

**K Čl. II**

 Navrhuje sa ustanoviť deň účinnosti zákona dňom vyhlásenia.

# DOLOŽKA ZLUČITEĽNOSTI

1. **Navrhovateľ zákona:** poslanec Národnej rady Slovenskej republiky

Ladislav Polka

1. **Názov návrhu zákona:** zákon, ktorým sa dopĺňa zákon č. 346/2005 Z. z. o

štátnej službe profesionálnych vojakov ozbrojených síl

 Slovenskej republiky a o zmene a doplnení niektorých

 zákonov

1. V práve Európskej únie je problematika návrhu zákona:
2. je upravená v práve Európskych spoločenstiev:
3. 1. Primárne právo ES: čl. 49-úprava slobody poskytovať služby

 2. Zmluvné pramene práva ES: čl. 45 Európskej dohody o pridružení (158/1997 Z. z. v znení rozhodnutia Asociačnej rady)

1. **Návrh zákona svojou problematikou:**
2. nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí medzi priority odporúčané v Bielej knihe
3. **Charakteristika právnych noriem Európskej únie, ktorými je upravená problematika návrhu zákona:**

primárne právo

1. **Vyjadrenie stupňa kompatibility s právnou normou Európskej únie:**

 návrh zákona je úplne kompatibilný s právom Európskych spoločenstiev